Diari Oficial de la Generalitat Valenciana


Sumari del DOGV 4652, del 17-12-2003 (2003/13451)

RESOLUCIÓ de 10 de desembre de 2003, de la Conselleria d'Economia, Hisenda i Ocupació, per la qual s'establixen els servicis essencials mínims, amb ocasió de la vaga que afectarà el personal de l'Empresa Municipal de Transports de València (EMT).
------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2003/12/10/(2)/dof/vci/html**

### Dades del document

Número de DOGV
:   4652

Data del DOGV
:   17-12-2003

Secció del DOGV
:   I. DISPOSICIONS GENERALS

Número del document
:   2003/13032


Data del document
:   10-12-2003

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * vaga
    * transport urbà
    * empresa de transport
    * conflicte laboral
    * transport públic
    * legislació
    * transport de viatgers

RESOLUCIÓ de 10 de desembre de 2003, de la Conselleria d'Economia, Hisenda i Ocupació, per la qual s'establixen els servicis essencials mínims, amb ocasió de la vaga que afectarà el personal de l'Empresa Municipal de Transports de València (EMT). [2003/X13382]
  
Vista la comunicació de vaga formulada per escrit de data 4 de desembre de 2003 per Aurelio Sánchez Antón, en qualitat de president del Comité d'Empresa de l'Empresa Municipal de Transports de València (EMT), que anuncia convocatòria de vaga, que afectarà la totalitat dels treballadors de l'empresa mencionada a València (prop de 1.500 treballadors), i la duració i l'horari de la qual serà el següent:
  
16.12.03: de 7 a 10 h, de 17 a 20h i de 3 a 6 h per a personal amb jornada nocturna
  
18.12.03: de 7 a 10 h, de 17 a 20h i de 3 a 6 h per a personal amb jornada nocturna
  
23.12.03: de 7 a 10 h, de 17 a 20h i de 3 a 6 h per a personal amb jornada nocturna
  
30.12.03: de 0 a 24 h.
  
I havent complit el preavís preceptiu establit en la legislació vigent.
  
Atés que s'ha escoltat a les parts, en la reunió realitzada en la Direcció Territorial d'Ocupació i Treball de València, el dia 9 del corrent, sense que s'arribara a acord entre les parts respecte dels servicis essencials mínims a establir durant les aturades convocades, i que consten en acta les propostes respectives, les quals s'unixen a l'expedient i es donen ací per reproduïdes.
  
Atés que l'empresa EMT presta el servici públic de transport urbà de viatgers en la ciutat de València, servici que té el caràcter d'essencial per a la comunitat i per a la seua activitat laboral i econòmica.
  
Vist que la competència per a establir les mesures necessàries per al funcionament del servici públic, establida en l'article 10 del Reial Decret-Llei 17/1977, de 4 de març, correspon al Consell de la Generalitat Valenciana i per delegació a esta conselleria, en el Decret 112/2003, d'11 de juliol, del president de la Generalitat Valenciana, pel qual s'aprova el Reglament Orgànic i Funcional de la Conselleria d'Economia, Hisenda i Ocupació i d'acord amb el que establixen els articles 28.2, 148.1.5.a 149.1.7.a de la Constitució Espanyola i l'article 33 un i 38 de l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, així com l'article 2n, 1 del Reial Decret 4105/82 de 29 de desembre i el seu annex I sobre transferències de funcions i servicis de l'administració de l'Estat a la Generalitat Valenciana en matèria de treball.
  
Vist que els servicis que presta l'empresa tenen un caràcter essencial i indispensable de reconeguda i inajornable necessitat, que no poden quedar paralitzats per l'exercici del dret de vaga, ni afectar greument i al mateix temps el dret a la lliure comunicació, circulació i accés al treball dels usuaris, per la qual cosa totes estes motivacions servixen de fonament per a l'establiment i la fixació dels servicis essencials que determina la present resolució.
  
Vist que la doctrina establida pel Tribunal Constitucional sobre el dret de vaga que s'inicia amb la sentència de 8 d'abril de 1981, que establix que: ?En la mesura en què la destinatària, i creditora d'estos servicis és la comunitat sencera i els servicis són al mateix temps essencials per a ella, la vaga no pot imposar el sacrifici dels interessos dels destinataris dels servicis essencials. El dret de la comunitat a estes prestacions vitals és prioritari respecte del dret a la vaga.-, i desplegada posteriorment per les sentències 26 i 33/81, 51 i 53/86, 27/89 i 43/90, declaren que el dret de vaga, com tot dret, pot experimentar limitacions o restriccions en el seu exercici derivades de la seua connexió amb altres drets o béns constitucionalment protegits; que la consideració d'un servici com essencial no significa la supressió del dret de vaga dels treballadors ocupats en este servici, sinó la previsió de les garanties necessàries per al seu manteniment; i si la vaga ha de mantindre una capacitat de pressió suficient com per a aconseguir els seus objectius enfront de l'empresa, en principi destinatària del conflicte, no ha de ser-li afegida a esta la pressió addicional del dany innecessari que sofrix la comunitat com a usuària dels servicis públics.
  
Vist que s'ha de conjugar l'atenció dels servicis públics amb l'exercici del dret a la vaga que amb la qualificació de fonamental instituïx la nostra Constitució, per la qual cosa s'ha de limitar este en la justa i estricta mesura imprescindible per al manteniment del servici públic i tenint en compte que el servici essencial per a la comunitat de què es tracta, és el dret a desplaçar-se en el transport públic, no han de confondre's aquells servicis indispensables per a la seguretat de les coses, el manteniment dels locals, les instal·lacions, maquinària etc., als quals fa menció l'article 6.7 del RD Llei 17/1977, amb els servicis essencials que la mateixa llei preveu en l'article 10 i el garant dels quals és l'autoritat laboral. D'altra banda la sentència del Tribunal Constitucional de 8 d'abril de 1981 anteriorment mencionada, ha deixat establit ?que l'adopció de les mesures de seguretat no competix de manera exclusiva a l'empresari, sinó que hi participa el Comité de Vaga, que és qui les garantix, amb la inevitable seqüela que la vaga en què el comité no preste esta participació podrà ser considerada com il·lícita per abusiva.(fonament 20)?.
  
Vist tot això, i ponderant degudament les circumstàncies que es donen en les franges horàries per a les quals es convoquen les aturades, de màxima afluència de viatgers en coincidir amb l'entrada i eixida del treball de gran part de la població, així com la proximitat en les dates convocades de la vaga en Ferrocarrils de la Generalitat, així com la proximitat a les dates de Nadal, en les quals es produïx un considerable augment de viatgers, aconsellen establir uns percentatges del 50%, indispensables per a garantir l'ús del servici públic en concurrència amb l'exercici del dret de vaga.
  
Vist que en la present resolució s'han complit totes les prescripcions legals de caràcter general, així com les específiques reguladores de matèria concreta, resolc:
  
Primer
  
Als efectes previstos en l'apartat 2n de l'article 10é del Reial Decret Llei 17/1977, de 4 de març, i disposicions concordants, es determinen les mesures necessàries per a assegurar els servicis essencials que haurà de prestar el personal de l'empresa Municipal de Transports de València SA (EMT) durant els dies i aturades convocades de vaga i que s'especifiquen en el preàmbul d'esta resolució.
  
Els servicis mínims que s'hauran de prestar són els següents:
  
Durant la franja horària des de les 7 hores fins a les 10 hores, des de les 17 hores a les 20 hores i de les 3 a 6 hores per al personal amb jornada nocturna, el cinquanta per cent dels servicis de circulació en cada franja horària, garantint-se almenys un autobús per cada línia.
  
Durant l'aturada de 24 hores del dia 30, respecte del personal de conducció, el 50% de les circulacions ordinàries considerades en còmput diari global, sense que en cap cas puga superar el 66%
  
Els autobusos destinats al transport de minusvàlids mantindran els seus servicis ordinaris
  
Pel que fa a personal d'oficines i tallers, porteria i servicis de telefonia no es considera en este supòsit el seu caràcter de servicis essencials, i no correspon a esta autoritat laboral determinar-los, sense perjudici dels servicis mínims de manteniment que s'establisquen per l'empresa i el comité de vaga.
  
A l'empresa, escoltat el Comité de Vaga, correspondrà la determinació d'estos servicis, que hauran de prestar-se amb els mitjans personals estrictament necessaris per a assegurar-ne la prestació en condicions de màxima seguretat, i tant l'empresa com el Comité de Vaga es responsabilitzaran del compliment d'estos servicis essencials mínims.
  
Segon
  
El que disposa el paràgraf anterior no suposarà cap limitació dels drets que la normativa reguladora de la vaga reconega el personal en la dita situació no empleat en la cobertura dels servicis mínims establits, ni tampoc afectarà la tramitació o els efectes de les peticions que motiven la vaga.
  
Tercer
  
Que es notifique la present resolució al Comité de Vaga, a l'empresa, a l'Ajuntament de València i a la Direcció General de Transports de la Generalitat Valenciana.
  
Quart
  
La present resolució tindrà efectes immediats des de la data de notificació a les parts interessades.
  
Que s'advertisca amb la notificació a les parts del dret que els assistix de recórrer la present resolució davant de la Sala Contenciosa Administrativa del Tribunal Superior de Justícia de la Comunitat Valenciana, conforme es disposa en la Llei 29/1998, de 13 de juliol, reguladora de la Jurisdicció Contenciós Administrativa, dins del termini dels deu dies següents a la notificació, en la forma prevista en els articles 115 i següents de la llei mencionada.


Còpia Permalink ELI